1.kvartal - Dansk Kiropraktor Forening\nHusk at oprette en digital postkasse\nCenter for Sundhed i Region Hovedstaden oplyser, at de fremover udelukkende vil sende henvendelser og afgørelser til de praktiserende kiropraktorer digitalt.\nDet betyder at kiropraktorerne skal derfor huske at oprette og tjekke, om de har fået henvendelse i deres lovpligtige digitale dokumentboks. Dette gælder ikke bare kiropraktorerne i Region Hovedstaden, men i hele Danmark.\nIfølge den nuværende overenskomst om Kiropraktik står der i § 22 – stk. 4 følgende:\n”Modtagelse af elektronisk post fra regionerne sker i kiropraktorens Digitale Dokumentboks”.\nHotmail-brugere får ikke forum-notifikationer\nSom følge af vidtrækkende junk-mail foranstaltninger har Hotmail blokeret for modtagelse af notifikationer fra DKF’s forum.\nDet betyder, at de af DKF’s medlemmer der har oprettet sig med en hotmail-konto ikke længere får notifikationer, når der oprettes nye emner og debatteres på foreningens forum. I alt er godt 200 medlemmer berørt af dette.\nDet har desværre vist sig vanskeligere at løse denne udfordring end forventet. Det betyder, at vi ikke kan løse problemet inden påske – men til gengæld bliver løsningen varig.\nVi vender snarest tilbage med yderligere information.\nDen strategiske alliance mellem Dansk Kiropraktor Forening og Kiropraktik og Sundhed har medført en række forandringer og en større satsning på kommunikationsområdet.\nMen hvad synes I om det og kan I bruge det til noget? Det vil vi i kommunikationstemaet gerne have svar på, så vi fremadrettet kan gøre det endnu bedre.\nDerfor har vi lavet en medlemsundersøgelse som vi har sendt til samtlige medlemmer. Vi håber, I vil udfylde undersøgelsen - det tager ca. 10 minutter. Deadline: søndag den 5. april.\nVi trækker lod om et sæt Scandyna MicroPod Bluetooth aktive højtalere til en værdi af 1999,- og 2 x 3 flasker god vin, blandt de af jer der udfylder skemaet.\nHonorar- og lønregulering\nHonorarer for speciale 53 og 64 reguleres pr. 1. april 2015. De regulerede honorarer fremgår af DKF’s hjemmeside, hvor man også kan finde de nye takster for attesthonorarer.\nLønregulering pr. 1. april 2015\nAkademikerne har indgået aftale med staten, KL og RLTN om ny overenskomst på det offentlige område. Aftalen gælder fra 1. april 2015 og 3 år frem. Der forventes en beskeden reallønsudvikling i perioden, og derudover indeholder aftaleresultaterne bl.a. forbedringer med øremærket barsel til mænd i form af en uges ekstra forældreorlov med løn, fokus på det psykiske arbejdsmiljø og forhøjelse af ATP-bidragene.\nForhandlingsresultatet er i øjeblikket udsendt til vedtagelse eller forkastelse i de deltagende medlemsorganisationer/fællesrepræsentationer med svarfrist 8. april 2015. Så snart et resultat foreligger, vil der blive orienteret herom i en DKF Info, og de nye lønninger pr. 1. april 2015 for turnuskandidater og ansatte kiropraktorer i privat praksis vil blive lagt på hjemmesiden.\nSpear-phishing-angreb mod danske kiropraktorer - kig dig for, inden du åbner vedhæftede filer\nFor nylig er en lang række kiropraktorklinikkker blevet udsat for et såkaldt "spear-phishing-angreb". Konkret bestod det i en snedigt udtænkt mail omkring en flytning og en fil i en dropbox. Filen var en exe-fil – altså et program – og ikke et billede som beskrevet i mailen du kan se herunder:\nBemærk, at e-mailen er designet med en høj grad af såkaldt "social Engineering" som skal lokke netop denne målgruppe til at klikke på det medfølgende link. Samtidig bærer indholdet tydeligt præg af, at dette kan være skrevet af en dansker.\nI fremtiden vil der helt sikkert komme flere af disse ransomware (kidnapningssoftware) angreb i fremtiden, da banditterne har fundet ud af, at det er den nemmeste måde at tjene penge på. Herunder et billede af den besked du ville få hvis du trykkede på linket:\nEr computeren først krypteret, kan du godt opgive at dekryptere den. Så eneste mulighed er at genskabe filerne fra din back-up. Betal aldrig banditterne - du får højst sandsynligt ikke dine filer igen af den årsag. Heldigvis sker der ikke andet end at filerne er utilgængelige - dvs. du kan nemt rense din computer og erstatte filerne fra back-up.\nMht. emailadresserne, så er det meget nemt for banditterne at skaffe sig adgang til disse. De ligger jo spredt ud over hele nettet på vores hjemmesider og div. andre steder. Banditterne skal bare have en lille internetrobot, der søger på kiropraktor og @ og så er der hurtigt en liste. Bedste løsning på dette, vil være helt at fjerne mailadresserne fra sin hjemmeside og andre steder, og så lave en kontaktformular med sikkerhedsfunktion.\nOndt i ryggen går ikke over\nI dag skriver Ekstra Bladet at 615.000 danskere er ramt af rygsygdomme.\nEn ny undersøgelse fra Nordisk Institut for Kiropraktik og Klinisk Biomekanik på Syddansk Universitet viser nemlig, at under halvdelen af de der lider af rygsygdomme og rygsmerter bliver smertefrie, mens de fleste må leve med smerterne.\nArtiklen tager udgangspunkt i nedenstående pressemeddelelse fra Dansk Kiropraktor Forening.\nDårlige nyheder: Ondt i ryggen går ikke over\n"’Ondt i ryggen’ skal man ikke bekymre sig om, det går over af sig selv”, har mange danskere gennem årene fået at vide. Ny forskning viser, at virkeligheden er anderledes: Mindre end halvdelen bliver fuldstændig smertefrie og mange har langvarige eller tilbagevendende smerter.\nEn gruppe danske forskere har nu for første gang fulgt patienter med ondt i lænderyggen ugentligt gennem et helt år. Derfor har vi nu for første gang detaljerede oplysninger om, hvordan det går patienter med rygsmerter. Det viser sig, at mindre end halvdelen bliver fuldstændigt smertefrie.\n- Undersøgelsen viser, at de fleste bliver ved med at have lændesmerter af varierende intensitet eller smerter der kommer og går. Så hurtig bedring med efterfølgende stabil smertefrihed er for de fleste desværre ikke realistisk, siger Alice Kongsted, kiropraktor og forsker ved Nordisk Institut for Kiropraktik og Klinisk Biomekanik, Syddansk Universitet.\nVerdens sundhedsorganisationen WHO har da også for nylig fastslået, at rygsmerter er den største årsag til aktivitetsbegrænsning i hele verden.\n- Vi har tidligere set rygsmerter som en tilstand, der normalt er kortvarig og som kun hos ganske få bliver kronisk. Det omdefinerer vi nu. Nu ved vi, at har man først en gang haft rygsmerter, er det typisk en tilstand man har med sig gennem livet og som kommer og går. Det betyder ikke, at man ikke kan leve et helt almindeligt aktivt liv, men det betyder, at man med mellemrum vil opleve smerter, der begrænser mulighederne for fysisk udfoldelse, siger Alice Kongsted.\nSelvom resultaterne af undersøgelsen ikke er gode nyheder for rygpatienterne, kan den dog medvirke til at give patienterne et mere realistisk billede af deres fremtid, fremfor at blive skuffede over den manglende helbredelse.\n- Vi tror på, at beskrivelsen af de typiske sygdomsmønstre kan hjælpe patienter til at forstå deres rygproblem bedre, og kan hjælpe kiropraktorer, læger og fysioterapeuter til at informere mere præcist om, hvad man skal forvente sig af sin ryg fremover, siger Alice Kongsted og fortsætter:\n- Ryggen er et videnskabeligt underbelyst område. Med undersøgelsen viser vi, at der desværre ikke findes et "quick fix" for rygpatienterne. Vi skal derfor forske meget mere i, hvordan vi bliver bedre til at hjælpe de mange patienter, der søger behandling for ’ondt i ryggen’. Det vil potentielt spare samfundet rigtigt mange penge og vi skylder patienterne større vished, slutter Alice Kongsted.\nUndersøgelse blev gennemført på Nordisk Institut for Kiropraktik og Klinisk Biomekanik og omfattede i alt 1082 patienter fra kiropraktorpraksis og praktiserende læge. Fordelingen var 858 fra kiropraktor og 224 fra praktiserende læge.\nI forbindelse med udgivelsen af det seneste nummer af KIROPRAKTOREN har vi lanceret en lille prolapspakke-kampagne på tværs af sociale medier, traditionelle medier samt på foreningens egne medier.\nKampagnen har til formål at skabe opmærksomhed omkring muligheden for at indgå i et ikke-operativt behandlignsforløb hos kiropraktoren, og den er målrettet både borgere, politikere og kiropraktorer. Desuden har kampagnen til formål at informere om de høje brugerbetalingsandel og det mærkværdige i dette.\nBlandt de foreløbige initiativer er:\nForsidespot i det nye nummer af KIROPRAKTOREN.\nArtikelserie i KIROPRAKTOREN med gode råd til kiropraktorer om implementering\nQ&A for kiropraktorer\nForbedring af den eksisterende underside med info om forløbet: www.danskkiropraktorforening.dk/prolaps\nGenerelle opslag om prolapspakken på sociale medier, som kan øge kendskabet til pakkeforløbet i den brede offentlighed samt indirekte anspore flere klinikker til at komme i gang med implementeringen,\nArtikel i Jyllands-Posten 17. marts 2015:\nVi håber, I vil følge kampagnen og hjælpe til med at udbrede den via jeres egne medier.\nPå Twitter og Instagram foregår til og med i morgen en målrettet indsats med flere opslag dagligt:\nKIROPRAKTOREN på Twitter\nHusk: Valg til udvalg\nIfølge kommissorierne for Klinikejerudvalget, Ansatte kiropraktorer i Privat Praksis og Udvalget for Offentligt Ansatte skal der vælges medlemmer til de respektive udvalg i år. Hvert udvalg kan bestå af op til fem medlemmer, der vælges for to år. Alle medlemmer kan stille op til de respektive udvalg i forhold til, om man er klinikejer, privat eller offentligt ansat.\nDe nuværende medlemmer af udvalgene ønsker alle genvalg med undtagelse af to medlemmer af Klinikejerudvalget, Kirsten Sillehoved og Michael Randsøe.\nHvis du ønsker at stille op til et af udvalgene, så send en mail til dkf@danskkiropraktorforening.dk med oplysning om, hvilket udvalg du ønsker at stille op til. DKF skal modtage besked om kandidater senest den 24. marts 2015.\nNår sekretariatet har modtaget information om kandidater, og hvis der viser sig behov for en valghandling, oprettes en valgplatform på DKF Forum, hvorfra de enkelte kandidater kan præsentere sig frem til selve valget, som bliver gennemført elektronisk i april 2015.\nDu finder information om udvalgenes nuværende sammensætning, deres arbejdsopgaver samt arbejdsform og konkrete opgaver m.m. her.\nHusk at registrere din virksomhed i det offentlige ejerregister\nSenest 15. juni 2015 skal virksomhedsejere af anpartsselskaber (ApS) og Iværksætterselskaber (IVS) registrere ejerforholdene for deres virksomhed i det offentlige ejerregister. Dette gælder ikke enkeltmandsvirksomheder eller Interessentskaber (I/S).\nIndførelsen af Ejerregistret er en del af den selskabslov, der blev vedtaget i maj 2009. Formålet er at skabe øget åbenhed og gennemsigtighed omkring ejerforholdene i danske selskaber. Ejerskab af 5% eller mere af et selskabs kapital eller stemmer skal indberettes til Ejerregistret.\nHvis registreringspligten ikke overholdes, kan det straffes med bøde.\nDu kan indberette ejerforholdene i din virksomhed her\nI dag lander årets første nummer af KIROPRAKTOREN i de første postkasser rundt om i landet. Bladet, der omdeles over 3 dage, udkommer i en omlagt og opgraderet udgave - og det kan ses allerede på forsiden, der henviser til den digitale verden og har en langt skarpere forsidehistorie end sædvanligt.\nOpgraderingen handler om, at KIROPRAKTOREN skal nå ud til flere og være mere aktivt med til at løfte kiropraktorpolitiske sager.\nBladet har fået en større politisk profil, som afspejles i en skarpere tone og mere gennemarbejdede historier, der fremskaffer dokumentation til underbygning af DKF’s politiske sager.\nSamtidigt har bladet fået mere digitalt liv, dvs. tilstedeværelse på DKF's digitale platforme og sociale medier, hvor udvalgte historier fremover skal ud at vandre på.\nTil disse processer er brug for ressourcer - manpower og økonomi - så for at kunne realisere visionen er antallet i 2015 reduceret fra 6 til 4 årlige udgivelser.\n• styrke og udbygge retningen i relanceringen fra 2012\n• gøre KIROPRAKTOREN til en mere effektiv løftestang for DKF’s politiske sager\n• sikre tværmedial udnyttelse af KIROPRAKTORENs unikke indhold\nOplev KIROPRAKTORENs nye digitale liv\nIndhold er flyttet ind på DKF’s hjemmeside, hvor udvalgte artikler samt lederen har fået egne undersider med billeder og grafikker. Desuden vil indhold fra KIROPRAKTOREN fremover også fylde i DKF’s nyhedsstrøm på hjemmesiden og i nyhedsmails.\nUdvalgte artikler deles på DKF’s sociale medier (Twitter, Facebook, Instagram og LinkedIn) afstemt efter det pågældende medies målgruppe.\nwww.KIROPRAKTOREN.dk fører nu hen til KIROPRAKTORENs undersider på DKF’s site: www.danskkiropraktorforening.dk/kiropraktoren, som er blevet lidt flottere at se på.\nPolitiken: Forbruget af morfin er ude af kontrol\nI dag er det lykkedes at komme på forsiden af Politiken. Historien er affødt af, at Danmark ligger nummer 3 på listen over forbruget af morfin/morfinpræparater.\nArtiklen i Politiken indledes med en udtalelse som forhåbentlig får kiropraktorernes ekspertise på rygområdet endnu mere i spil i de kommende diskussioner og artikler: - Måske var jeg bare helt utrolig heldig dér hos kiropraktoren, men det er da tankevækkende, at jeg får så stærke piller, før andet er prøvet af. Den kniv, jeg har gået rundt med i ryggen en hel uge, er billedligt talt trukket ud, fortæller 37-årige Ole Brandstrup Hansen om sin erfaring med morfin og den hjælp han fik hos kiropraktoren.\nFor at få adgang til det, skal du have en profil på Politiken – det er gratis) Historien har allerede nu resulteret i at sundhedsministeren i dag skriver at ’morfinforbruget skal undersøges til bunds’\nDen medicinske behandling af rygsmerter er i krise\nHistorien er affødt af en undersøgelse i det ansete British Medical Journal. Undersøgelsen viser, at Danmark er det land i Europa hvor flest borgere gives morfinpræparater, men hvor virkningen i forhold til kortsigtet smertelindring er velunderbygget, ved man, at behandlingen sjældent virker på længere sigt over for for eksempel rygsmerter. Den stærke medicin lindrer i starten men skaber hurtigt afhængighed. Patienter der tager morfin for rygsmerter i bare en uge har desuden større risiko for at forblive sygemeldte, end de der ikke har fået morfin\n- Det ser desværre ud til, at morfinen har en negativ indvirkning på funktionsevnen, også på den lidt længere bane. Undersøgelsen viser nemlig, at får du morfin i bare en uge, er din chance for at være tilbage på arbejdet igen inden for et år lavere end hos de patienter der ikke har fået ordineret morfin, siger Jan Hartvigsen, Kiropraktor og professor i Klinisk Biomekanik på SDU.\nI Nordamerika er forbruget af morfinpræparater til patienter, der ikke lider af cancer, steget næsten 700 % de sidste 25 år, men hvordan udviklingen har været i Danmark og hvor mange rygpatienter der får morfin er ukendt – men Danmark er med afstand det land i Europa der giver flest morfinpræparater til patienterne.\n- Denne undersøgelse og en række andre undersøgelser viser at farmakologisk behandling af rygsmerter er i krise. Enten virker det ikke eller også har det så mange bivirkninger, at det er uacceptabelt for patienterne. Det er på tide at vi får lavet nogle nye anbefalinger for behandling af rygsmerter, siger Jan Hartvigsen.\nSvaret på ondt i ryggen er ikke mere medicin. Svaret er aktiv behandling.\nI Dansk Kiropraktor Forening har man problemet helt inde på kroppen. Hver eneste dag møder kiropraktorer patienter med stærke smerter i ryggen – det er nemlig noget der rammer rundt regnet hver tredje dansker. I den forbindelse udtaler Lone Kousgaard Jørgensen, formand i Dansk Kiropraktor Forening flg.:\n- Svaret på problemer med ondt i ryggen er ikke mere medicin. Svaret er aktiv behandling. Næsten hver gang jeg møder en patient der får morfin, ærgrer jeg mig. For ja, morfin lindrer smerterne. Men du bliver ikke rask af det. I stedet bliver du afhængig. I Dansk Kiropraktor Forening mener vi at der udskrives alt for meget virkningsløs medicin, hvor vi i stedet burde se på hvilken behandling der rent faktisk både afhjælper problemet og lindrer smerterne. Og der har vi altså evidens for at netop kiropraktik for rigtig mange er en stor hjælp, siger Lone Kousgaard Jørgensen, Formand for Dansk Kiropraktor Forening.\nHjælp specialeprojekt om kæbeled\nTo studerende fra klinisk biomekanik søger kiropraktorers hjælp til deres speciale om kæbeledsproblematikker. De to studerende Sara Nodin og Elisabeth Fugl skriver:\n”Det tager kun 2-3 minutter, men vi vil så gerne have, at I lader os komme på besøg og bliver lidt længere."\nSpørgeskemaet bedes besvaret senest om 14 dage, dvs. 24. marts og findes her: https://da.surveymonkey.com/s/BQVWYHP\nKandidatspecialet skal afleveres på Klinisk Biomekanik, Syddansk Universitet, til juni 2015. Det omhandler kæbeledspatienter og deres såkaldte sundhedsmæssige livskvalitet, som kan måles gennem flere parametre ifølge denne model:\nIfølge kommissorierne for Klinikejerudvalget, Ansatte kiropraktorer i Privat Praksis og Udvalget for Offentligt Ansatte skal der vælges medlemmer til de respektive udvalg i år.\nHvert udvalg kan bestå af op til fem medlemmer, der vælges for to år.\nAlle medlemmer kan stille op til de respektive udvalg i forhold til, om man er klinikejer, privat eller offentligt ansat. De nuværende medlemmer af udvalgene ønsker alle genvalg med undtagelse af to medlemmer af Klinikejerudvalget, Kirsten Sillehoved og Michael Randsøe.\nDu finder information om udvalgenes nuværende sammensætning, deres arbejdsopgaver samt arbejdsform og konkrete opgaver m.m.\nDanmark er skæv i ryggen\nRygpatienter bliver behandlet vidt forskelligt – afhængig af hvilken kommune, de bor i. Det dokumenterer en helt ny undersøgelse, foretaget af TNS Gallup for Gigtforeningen. Dette på trods af, at alle fem regioner har lavet et gedigent rygprogram, der fortæller alt om den behandling, man skal have – også i kommunerne.\n"Det betyder, at bopælen er afgørende for, om du kommer i god behandling i kommunen, og dermed får en langt bedre chance for at komme videre med dit liv. En mangelfuld behandling kan betyde, at du i værste fald bliver kronisk smertepatient med stærk nedsat livskvalitet, og kommer på offentlig forsørgelse," siger Lene Witte, direktør i Gigtforeningen. Hun opfordrer sundhedsminister Nick Hækkerup (S) til at gribe ind:\n"Den ansvarlige minister kan simpelthen ikke sidde denne ulighed overhørig. Ministeren må sætte de nødvendige initiativer i værk, så alle kommuner fremover har et kvalificeret tilbud til rygpatienter."\n25 ud af 29 kommuner i Region Hovedstaden har deltaget i undersøgelsen – samtlige af disse kommuner har tilbud til rygpatienter eller konkrete planer om etablere det. Også Region Midtjylland ligger pænt.\nI den modsatte ende af skalaen ligger Nordjylland: Her har blot to kommuner ud af de 11, der har deltaget i undersøgelsen, tilbud til rygpatienter, mens kun én kommune har konkrete planer om at etablere tilbud. Også kommunerne i Region Syddanmark og Region Sjælland ligger lavt på skalaen.\nLæs hele rapporten "Kommunale tilbud til mennesker med ondt i ryggen 2014"\nMedlemsrabat til Tivoli\nSom medlem af Dansk Kiropraktor Forening kan du købe årskort med rabat til dig selv, dine venner og familien. Fx får du lige nu 20 procent på sølvkort. Rabatperioden løber frem til 31. marts.\nFor at opnå rabatten bedes du sende en mail til Janneke Abildskov på ja@dm.dk med angivelse af din faglige organisation, hvorefter du vil få tilsendt adgang + kode.\nKS Bestyrelse giver stolt stafetten videre.\nI efteråret 2013 besluttede Dansk Kiropraktor Forening og foreningen Kiropraktik & Sundhed (KS) et strategisk samarbejde med det formål at styrke synergien i alle dele af informationsarbejdet og "få mest mulig ud af pengene". Samarbejdet blev for alvor igangsat i starten af 2014 med ansættelsen af en kommunikationschef og sammenflytning i fælles lokaler på Frederiksberg.\nDen strategiske alliance har allerede båret masser af frugter. Antallet af klik på kiropraktorguiden.dk er steget eksplosivt. Vi er kommet på Facebook, vi får plantet positive historier i pressen og DKFs formand er regelmæssigt i pressen med debat og indlæg.\nDKF ønsker nu selv at tage hele ansvaret for opgaven, hvilket KS bestyrelse mener er en god ide. Den nuværende bestyrelse i KS har derfor besluttet at træde tilbage på KS's generalforsamling den 27. april og derved give mulighed for at DKF kan overtage bestyrelsesposterne i KS.\nKS's bestyrelse har orienteret nærmere om dette i et brev direkte til alle nuværende Kiroinfo-klinikker, og nævner her, at de ser det som et helt naturligt næste skridt og ønske DKF al mulig held og lykke i det fortsatte arbejde med den patient- og borgerrettede kommunikation.\nFormanden for DKF Lone Kousgaard Jørgensen er meget glad for beslutningen:\n"Det er ikke hver dag man får så stor en mulighed og jeg er rigtig glad for, at vi nu rykker helt tæt sammen og sikre rammerne for at videreudvikle det gode fundament, som KS/Kiroinfo er, og de resultater vi allerede har vist ved at arbejde tæt sammen i løbet af det første år i den strategiske alliance."\n"Jeg vil også sige den afgående bestyrelse i KS tusind tak for at have udviklet foreningen fra den oprindelige patientstøtteforening til den nuværende oplysningsvirksomhed for kiropraktik. Det er en vigtig epoke i den danske kiropraktorhistorie, der nu afsluttes. Det er derfor en modige og kloge beslutning, og jeg vil gøre alt for at leve op til det ansvar, der følger med opgaven."\nPå nuværende tidspunkt er ca. 80% af klinikkerne medlem af KS's Kiroinfo-arbejde, og kontingentopkrævningen for 2015 vil blive udsendt i maj. På DKF's generalforsamlingen i november vil der blive fremlagt en model for et endnu tættere organisatorisk setup for samarbejdet.\nKampagne for uddannelsen og karrieren\n’Kiropraktik er mere end ryg-knækkeri’ er overskriften på en artikel, DKF har været med til at få bragt i gratisavisen Metroxpress i onsdags. Artiklen er også online på hjemmesiden: www.uddannelsesinformation.dk og bringes desuden i en uddannelsesavis til unge.\nLæs artiklen, som handler om at arbejde med sportskiropraktik på højt plan gennem et interview med landsholdskiropraktor Johannes Breum. Uddannelsesavisen omdeles på alle landets ungdomsuddannelser op til studievalgsfristen 5. marts.\nBåde online og i uddannelsesavisen har artiklen følgeskab af annoncer for Klinisk Biomekanik. De er indrykket af DKF i samarbejde med Syddansk Universitet og gør bl.a. reklame for Åbent Hus-arrangement den 28. februar, hvor man kan møde kiropraktorstuderende og høre mere om uddannelsen.\nEt godt tip: Del artiklen på de sociale medier og se desuden guiden, der viser 10 andre ting, du kan gøre for at hjælpe til med at synliggøre kiropraktorers uddannelsesniveau OG rekruttere studerende til Klinisk Biomekanik\nSilkeborg hospital søger flere kiropraktorer\nDiagnostisk Center på Regionshospital Silkeborgs universitetsklinik for Innovative Patientforløb søger to kiropraktorer til faste fuldtidsstillinger.\nFristen var i dag 19. februar, men er forlænget til søndag 1. marts.\nLæs opslaget her på Region Midts hjemmeside.\nStillingerne er oprettet efter, hospitalet har oplevet gode erfaringer med de to kiropraktorer, der blev ansat i sommer. I jobopslaget står:\n"På baggrund af dette gode samarbejde ønsker vi at udvide vores rygaktivitet inden for det billeddiagnostiske område. Der opslås derfor en stilling med mulighed for rotation mellem klinisk kiropraktik og beskrivelse af billeddiagnostiske undersøgelser. Der vil være såvel klassisk radiologi som MR-undersøgelser og CT-undersøgelser i relation til vores rygcenter og patienter fra egen læge, der skal vurderes."\nHospitalet tilbyder deltagelse i et dynamisk radiologisk team, som er organiseret omkring fagspecifikke relationer til de kliniske kolleger og driftsenheder. Afdelingens kerneområder med henblik på udvikling relaterer sig til hospitalets fokusområder, eksempelvis udredning af patienter mistænkt for alvorlig sygdom, reumatologiske sygdomme, non-invasiv kardiel billeddiagnostik, gastroenterologiske sygdomme, ryglidelser og ortopædkirurgiske lidelser – eksempelvis idrætsklinik.\nLæs interview med de to hospitalskiropraktorer, der blev ansat i sommer på Regionshospital Silkeborg\nMangler i kalendere?\nDKF har fået genoptrykt vægkalenderen, som der har været stor efterspørgsel efter i år. Skriv til sekretariatet, hvis I har brug for flere i klinikken eller måske hjemme privat:\nBT skriver stort om nakkesmerter\nFredag den 13. februar helliger BT forsiden og 3 sider inde i avisen til det aktuelle forskningsprojekt om ældres nakkesmerter. Forskningsprojektet beviser at kiropraktik i kombination med selvtræning halverer smerterne. Artiklen er kommet i stand med input fra DKF.\nUnder overskriften ” Slip let for smerter i nakken” fortæller Jan Hartvigsen, kiropraktor og profeesor, bl.a. at:\n- Nakkesmerter et kæmpe problem. Og det er på tide at vi får gjort noget ved det. Vi skal have mere forskning end hidtil, så vi kan forebygge smerterne i nakken og komme dem til livs.\nI Dansk Kiropraktor Forening glæder man sig over forskningsresultaterne. Formand Lone Kousgaard Jørgensen udtaler bl.a.:\n- Det er meget vigtigt for os, at vi fortæller vores patienter, hvorfor de skal lave øvelserne derhjemme. Derfor er det dejligt, at der nu er bevis for, at kiropraktik og hjemmeøvelser hjælper.\nRekordmange patienter giver medieomtale\nDansk Kiropraktor Forenings formand Lone Kousgaard Jørgensen tog en omgang i mediemøllen torsdag den 11. februar. Medierne ville nemlig gerne høre vores bud på hvorfor flere og flere patienter går til kiropraktor. Foreløbig er historien nået ud til en lang række nationale, regionale og lokale medier via Berlingskes Nyheds Bureau – herunder som et nyhedsindslag til en række forskellige lokalradioer.\nLæs fx artiklen her:\nDansk Kiropraktor Forening har i januar måned gennemført en undersøgelse af befolkningens kendskab til kiropraktik. Resultaterne giver et interessant billede af danskernes syn på og kendskab til kiropraktik.\nHerunder kan du læse de overordnede konklusioner:\n- Det overordnede kendskab til kiropraktik er rimeligt – 41 % har et nogenlunde kendskab. Men flere har et lille/meget lille (39 %) kendskab end et stort/meget stort (17 %)\n- Manipulering af muskler og led vurderes til at være kiropraktorenes klart vigtigste arbejdsområde (65 %) – herefter kommer triggerbehandling (44 %). Men samtale, undersøgelse og information vurderes også højt (25-30 %). Til gengæld vurderes specifikke behandlinger som laser- og akupunkturbehandlinger meget lavt (1-14 %). Denne trend går igen i de åbne besvarelser – ‘Knækket’ nævnes meget ofte.\n- Befolkningen har et godt billede af de enkelte professioners uddannelsesniveau – undtagen for kiropraktorerne. Kun 20 % af de adspurgte tror at kiropraktorerne har en længere videregående uddannelse. De fleste (50 %) tror at vi, som fysioterapeuterne, har en mellemlang uddannelse og hele (22 %) tror at vi har en kort 1-2 årig uddannelse. Mere end 70 % tror altså, at vi har en kortere uddannelse end vi har.\n- 37 % af befolkningen forbinder kiropraktorer med noget positivt. Ligeså mange er neutrale, mens 20 % forbinder kiropraktorer med noget negativt\n- Læger opleves som mest betydningsfulde profession (>70 % afgørende/stor betydning). Herefter kommer fysioterapeuter (63 % afgørende/stor betydning) og kiropraktorer (47 % afgørende/stor betydning), mens massører/wellness-personale vurderes nederst (21 %)\nDownload og læs hele rapporten her\nRapporten er udarbejdet af Epinion og PrimeTime kommunikation på baggrund af i alt 1.008 gennemførte interview med repræsentativt udvalgte danskere på 18 år og derover. Rapportens konklusioner kan dermed generaliseres til den danske befolkning på 18 år og derover.\nÅrets første blog fra formanden\nLone Kousgaard Jørgensen, DKF's formand, indleder blogindlægget på DKF Forum med at fortælle om, at bestyrelsen har taget hul på det nye år med sit årlige strategiseminar med gæster og oplæg udefra.\nHun fortæller også om resultater fra en befolkningsundersøgelse. Den viser, at kendskabet til kiropraktik er nogenlunde, men det halter med kendskabet til kiropraktorernes lange videregående uddannelse.\nFor øge effekten af de kommunikationsindsatser DKF foretager over for fx læger og befolkningen, opfordrer hun medlemmerne til at bakke op lokalt; invitere til samarbejde med de lokale sundhedsaktører, læger og fysioterapeuter og i den daglige kommunikation dele basisfakta om kiropraktorer. Det kan gøres med nedenstående tekst:, der kan kopieres og sættes ind i mails, breve, opslag på Facebook, hjemmesider, foldere osv:.\nTEKST TIL MAILS, FACEBOOKOPSLAG, BREVE M.V.:\nFakta om kiropraktik:\nKiropraktorer uddannes på Syddansk Universitet med en 5-årig kandidatuddannelse i Klinisk Biomekanik. Herefter følger en 1-årig supplerende, praktisk uddannelse, turnusuddannelsen. Bacheloruddannelsen er stort set identisk med medicinernes bachelor.\nEn kiropraktor er autoriseret af Sundhedsstyrelsen og en integreret del af det danske sundhedsvæsen. Kiropraktorer beskæftiger sig med undersøgelse, diagnose, forebyggelse og behandling af smertetilstande og nedsat funktion i muskel- og skeletsystemet.\nHusk, at du også kan brande kiropraktorers uddannelsesniveau ved at hjælpe til med at gøre reklame for klinisk biomekanik op til forårets og sommerens ansøgningsfrister - se DKF's guide her\nFlere end nogensinde går til kiropraktor\nEt rekordstort antal patienter besøgte i 2014 en kiropraktor - men gennemsnitsudgiften pr. patient falder en smule. Det viser nye tal fra Danske Regioner.\nAntallet af patienter med smerter i muskler og led der bliver hjulpet af en kiropraktor har gennem de seneste 10 år været støt stigende – og i 2014 gik flere end nogensinde ind af døren til en kiropraktorklinik. Siden 2005 er antallet af patienter fra 305.000 i 2005 til 345.000 i 2014 – det svarer til en stigning på 13 %.\n- Jeg glæder mig over at flere og flere bliver opmærksomme på kiropraktorerne, når de får ondt i muskler og led. Jeg tror det skyldes, at befolkningen generelt er ved at opdage, at kiropraktorerne har specialistkompetencer, og de, patienterne, ved de kan regne med at få stillet den rigtige diagnose fra start, siger Lone Kousgaard Jørgensen, Formand for Dansk Kiropraktor Forening.\nTallene viser også, at samfundets udgifter til kiropraktisk behandling gennem de seneste 5 år har været fastholdt på et relativt lavt niveau. Og det er til gavn for både samfund og patient.\n- Vi behandler flere og flere uden, at det offentliges udgifter stiger tilsvarende. Det er et tegn på, at vi lykkedes med at få færdigbehandlet flere patienter på kortere tid – og det er jeg rigtig glad for. Både for samfundet og for patienten der sparer penge, når gennemsnitsudgifterne falder, siger Lone Kousgaard Jørgensen.\n20 % af ældre har nakkesmerter - men kiropraktik hjælper\nNakkesmerter påvirker omkring 20 % af personer over 65 år hver måned. Nakkesmerter påvirker den generelle sundhed, livskvalitet, og uafhængighed i det hurtigst voksende segment af befolkningen.\nDer er lavet relativt lidt forskning om sikkerheden og effekten af ikke-medicinske behandlingsmuligheder for de ældre, der lider af nakkesmerter. Men forfatterne bag en ny PhD-afhandling fra Syddansk Universitet i Danmark sammenligner kiropraktisk spinal manipulation kombineret med hjemmetræning med træning på klinik kombineret med hjemmetræning og hjemmetræning alene. Gruppen der fik kiropraktisk manipulation kombineret med hjemmetræning havde færrest smerter efter 3 måneder.\n- Efter 12 ugers behandling viste resultaterne, at mere end 60% af patienterne, der fik en kombination af kiropraktisk manipulation og hjemmeøvelser, oplevede en halvering af deres smerter, mens kun godt 50% af de som lavede træning oplevede samme reduktion. Eller sagt mere direkte: En kombination af kiropraktor behandling og hjemmeøvelser kan hjælpe ældre, hvis de har nakkesmerter, siger Michele Maiers, der i dag, den 6. februar forsvarer son PhD-afhandling på Syddansk Universitet.\n- Det ser altså ud til, at både manipulation og træning kan hjælpe ældre med ondt i nakken, og jeg er også glad for at kunne sige, at behandlingerne er sikre. Vi fulgte systematisk med i, om manipulationsbehandlingen og træningen gav bivirkninger. Mange oplevede, at de blev ømme i nakken efter behandling eller træning, men der var ingen mere alvorlige bivirkninger end det, siger Michele Maiers.\n20 % af ældre over 65 år lider af nakkesmerter\nI 2013 behandlede kiropraktorer 55.137 danskere i aldersgruppen 65+. Det svarer til 5,5 % af samtlige borgere i aldersgruppen.\nPhD-afhandlingen er finansieret af det amerikanske forskningsråd National Institutes of Health og forskningen er udført i samarbejde med Northwestern Health Sciences University, som ligger i Minneapolis, USA.\nAndet hold nye studerende startet\nI sommer blev over 90 studerende optaget på kiropraktoruddannelsen Klinisk Biomekanik. Det er det højeste antal nogensinde. Tidligere kunne optages 65, men ministeriet godkendte at øge antallet i år. På studiet valgte man samtidigt at indføre studiestart to gange årligt, ligesom det kendes fra Medicin-studiet. Den ene gruppe af det nye store hold startede i september. I denne uge startede den anden gruppe.\nTirsdag holdt Klinisk Biomekanik og studenterorganisationen Foreningen af Nordiske KiropraktorStuderende (FNKS) velkomstarrangement sammen med Nordisk Institut for Kiropraktik og Klinisk Biomekanik (NIKKB) og Dansk Kiropraktor Forening (DKF). Studieleder Henrik Hein Lauridsen holdt oplæg om uddannelsen og FNKS' formand Sune Hougaard om studenterforeningens aktiviteter. DKF's næstformand Rikke Krüger Jensen introducerede de nye studerende for kiropraktorernes fællesskab i DKF, og NIKKB's direktør Henrik Wulff Christensen fortalte om videnscentret.\nDansk Kiropraktor Forening frikendt i Højesteret\nHøjesteret har i sidste uge stadfæstet Østre Landsrets dom fra juli 2013 om frifindelse af Landssamarbejdsudvalget og Region Hovedstaden i den anlagte retssag vedr. lovligheden og gyldigheden af de pålagte lofter over udbetalinger til kiropraktorer (også kaldet højestegrænser). Sagen er anlagt af to kiropraktorer.\nHøjesteret begrunder dommen med, at Landssamarbejdsudvalgets afgørelser om fastsættelse af højestegrænser for de to virksomheder har hjemmel i loven og overenskomsten.\nHøjesteret finder endvidere, at der ikke er grundlag for at fastslå, at der burde være foretaget yderligere undersøgelser, samt at der heller ikke er grundlag for at tilsidesætte Landssamarbejdsudvalgtes konkrete skøn i de to sager.\nHøjesteret finder endvidere, at der heller ikke er grundlag for at tilsidesætte afgørelserne som ugyldige på grund af inhabilitet for DKF’s medlemmer i LSU.\nDesuden finder Højesteret, at konkurrencelovens bestemmelse og EU’s konkurrenceretlige regler ikke finder anvendelse i sagen.\nHøjesteret har pålagt de to kiropraktorer at betale i alt 150.000 kr. i sagsomkostninger til Landssamarbejdsudvalget og Region Hovedstaden. Hertil kommer yderligere 150.000 kr. i sagsomkostninger, som sagsøgerne blev pålagt at betale i forbindelse med landsretssagen. De i alt 300.000 kr. i sagsomkostninger fordeles ligeligt mellem DKF, Regionernes Løn og Takstnævn (RLTN) og Region Hovedstaden.\nI kan læse dommen i sin helhed her\nDet er stort at afslutte et årelangt universitetsstudie og stemningen var høj og festlig, da de nyudsprungne kandidater fredag formiddag blev fejret med afslutning og reception på campus i Odense.\nEt hold på seks kiropraktorer er nu klar til at møde arbejdsmarkedet og virkeligheden på den anden side af universitetets mure.\nDekan Ole Skøtt fra Det Sundhedsvidenskabelige Fakultet holdt vanen tro tale for de flittige, nu tidligere studerende, og de kvitterede med bevingede ord fra studenterrepræsentanterne Karoline Hemmsen og Sofie Thesbjerg, der blandt andet viste øvelser fra undervisningen, og sågar sluttede af med en kiropraktorøvelse for hele auditoriet.\nUnderholdningen stod Syddansk Musikkonservatorium og Skuespillerskole for inden festforelæsningen blev holdt af Tom Bendix, tidligere professor på Institut for Idræt og Biomekanik, nu Videncenter for Reumatologi og Rygsygdomme, Glostrup Hospital. Blandt mange pointer fremhævede Tom Bendix, at der er stor mangel på rygspecialister.\nTillykke til de nye kandidater, alle kvinder, Julia Haraldsson, Karoline K. Hemmsen, Sarah Knutson, Malene Lorenzen, Cecilie Deleurang Testern og Sofie Thesbjerg!\nDansk Kiropraktor Forening protesterer mod ændringer af gabestok\nDansk Kiropraktor Forening protesterer nu sammen med fire andre organisationer mod planlagte stramninger af den såkaldte gabestok for sundhedspersoner.\n”Gabestokken” er det udtryk, mange sundhedspersoner bruger til daglig om sundhed.dk’s og Sundhedsstyrelsens lister over sundhedspersoner, der har tabt gentagne eller alvorlige klagesager, er under skærpet tilsyn, har fået påbud, eller som har fået indskrænket eller frataget deres autorisation.\nRegeringen lægger bl.a. op til, at afgørelser i klagesager og tilsynssager skal offentliggøres umiddelbart efter, at afgørelserne er truffet. Desuden er det regeringens intention, at man som sundhedsperson skal blive ved med at figurere på gabestokken, selv om man er gået på pension eller selv har fraskrevet sig sin autorisation.\nKiropraktorerne er gået sammen med fire andre sundhedsorganisationer om en protest mod disse stramninger. De øvrige organisationer er Tandlægeforeningen, Danske Fysioterapeuter, Danske Fodterapeuter og Dansk Tandplejerforening.\nI et fælles høringssvar skriver de i fem organisationer, at hvis en afgørelse offentliggøres allerede dagen efter afgørelsen, risikerer man, at offentliggørelsen sker, før sundhedspersonen har modtaget beskeden om afgørelsen. Sundhedspersonen får dermed ikke mulighed for at indrette sig efter afgørelsens indhold, før patienter, medier mv. bliver informeret.\nDe fem organisationer undrer sig endvidere over, at sundhedspersoner, der er gået på pension eller selv har fraskrevet sig autorisationen, skal blive ved med at figurere på listen. Eftersom intentionen med listen er, at patienterne skal kunne vælge behandler på et oplyst grundlag, giver det ingen mening, at sundhedspersoner, der ikke længere er erhvervsaktive, står på listen.\nNy læseliste fra WFC\nWorld Federation of Chriropractic (WFC) har i dag lanceret The suggested reading list for chiropractic, som er en online databank med forskningsartikler relevante for kiropraktorer. Listen udarbejdes af et ekspertteam ledt af Dr. Greg Kawchuk fra University of Alberta, der er formand for WFC Research Council og aktuelt tilknyttet Nordisk Institut for Kiropraktik og Klinisk Biomekanik som gæsteforsker.\nListen ligger på www.WFCsuggestedreadinglist.com - følg listen på Twitter: @WFCreadinglist\nSådan kan du hjælpe med at rekruttere\nDKF har lavet en guide med 10 ting, du kan gøre for at hjælpe til med at øge kendskabet til kiropraktoruddannelsen op mod de to ansøgningsfrister i marts og juli.\nGuiden indeholder bl.a. film og links til indhold, der kan deles digitalt - fx på din egen eller din kliniks hjemmeside, men især på de sociale medier som Facebook, Twitter, Instagram og LinkdIn, hvor man ved en lille indsats kan skabe meget synlighed.\nFind guiden her på hjemmesiden\nDen 10-12. juni 2015 afholdes Musicians Health & Performance 2nd Conference, MHPC 2015, i på Odense Universitets Hospital.\nKonferencen er et forum for forskere, klinikere, musikere, musiklærere og andre med en særlig interesse i musikeres sundhed. Blandt de mange emner på konferencen er bl.a. muskuskeletale lidelser, psykologi og ydeevne, stress, musik i hjernen, hypermobilitet, børn og dans, genoptræning, fysioterapi, Alexanderteknik, forskningsmetoder, og sundhedsinnovation. Andre emner er også velkomne.\n- et fuldstændig videnskabelig program med hovedtalerne, abstracts, en bred vifte af korte mundtlige præsentationer og poster sessioner.\n- et bredt klinisk program med workshops, mundtlige oplæg, abstracts og andre aktiviteter inden for forebyggelse, undersøgelse og behandling af ydeevne-relaterede lidelser.\nVigtigt at lytte til patienternes behov\nI dag onsdag den 21. januar skriver formanden for Dansk Kiropraktor Forening Lone Kousgaard Jørgensen i et debatindlæg i Jyllands-Posten bl.a.:\n"At omtrent hver tredje dansker lider af ondt i ryggen, at det hvert år koster det danske samfund et milliardbeløb i tabt arbejdsfortjeneste og sygedagpenge samt koster tungt på livskvaliteten hos de ramte, det tager det danske sundhedsvæsen desværre temmelig let på.\nDet, jeg oplever gang på gang, er, at mange falder igennem og aldrig får den behandling, de bevisligt har brug for, og som kan forbedre deres livskvalitet mærkbart – og som kan spare samfundet for millioner."\nLæs hele indlægget her på JyllandsPostens hjemmeside\nForsvar om ældres nakkesmerter\n6. februar 2015 udklækkes endnu en kiropraktor-ph.d. på dansk jord. Det er Michele Maiers, DC, MPH, fra Northwestern Health Sciences University, USA, som har gennemført et projekt om ældres nakkesmerter i samarbejde med Klinisk Biomekanik på Syddansk Universitet. Projektet har titlen "Chiropractic and exercise for elderly with neck pain: a mixed methods comparative effectiveness trial"\nTag med til verdenskongres og Athen\nVerdensforbundet World Federation of Chiropractic og European Chiropractors' Union holder årskongres i Athen i uge 20 i maj 2015. NIKKB og DKF arrangerer en medlemsrejse til kongressen til en yderst favorabel pris. Man kan desuden tilkøbe en rundrejse i den efterfølgende uge. Log ind med 'kiropraktor': www.ourworld.dk/rejselogin eller læs mere her\nTurnuscafe og 'Fra stud. til cand.' 5/3\nSå er der dato på den store turnusaften på Klinisk Biomekanik, hvor kommende turnuskandidater og tutorer kan møde hinanden, lige efter DKF's turnus-infomøde for studerende.\nDet sker 5. marts 2015 kl. 19.45 på Sundhedsvidenskabeligt Fakultet, Winsløwparken i Odense. Arrangementet er for studerende, der snart bliver færdige og skal i turnus, og for kiropraktorer, som søger en turnuskandidat. Hver kiropraktor præsenterer sig selv og sin klinik i plenum. Herefter er der en mere uformel mingling organiseret som speeddating.\nLæs mere her og meld dig til\nManglende medicineffekt på forsiden\nHver måned skriver Dansk Kiropraktor Forening ogh Kiropraktorguide sammen med Nordisk Institut for Kiropraktik og Klinisk Biomekanik en artikel i Magasinet Sundhed som læses af 180.000 danskere. I det seneste nummer, der udkommer i dag og ligger i venteværelser og på apoteker og posthuse landet over, er vores historie om, at Paracetamol ikke virker på rygsmerter kommet på forsiden.\nLæs artiklen på www.magasinet-sundhed.dk her\nDKF har indgået rabataftale med magasinet, som medlemmer kan abonnere på til deres klinik med rabat - ring til abonnementsservice på 70 27 11 55.\nUndervurdér ikke konservativ behandling\nDet er på tide, at vi stiller spørgsmål ved vores tiltro til kirurgi og holder op med at undervurdere aktiv behandling og træning. Træning og konservativ behandling skal "sexes op". Dét skriver den dansk-uddannede norske kiropraktor Jørgen Jevne i et blogindlæg på det ansete British Journal of Sports Medicine's hjemmeside. Fakta er, siger han, at kirurgi ikke altid virker så godt, som vi håber, og at det ikke er en hurtig løsning.\nLæs hele indlægget på blogs.bmj.com (på engelsk)\nDanskere i WFC-nyhedsbrev\nKiropraktorernes verdensforbund World Federation of Chiropractic (WFC) lukkede 2014 med en kvartalsrapport, som bl.a. omtaler danske kiropraktorer - den ene på forsiden. Her ses Anni Preisler, som i sommer afsluttede et års arbejdsophold i WHO realiseret af et WFC-stipendium og midler fra Kiropraktorfonden. Anni Preisler deltog i et længerevarende projekt, som videreudvikler klassifikationssystemet ICD. Senere beretter nyhedsbrevet om Henrik Hein Lauridsen, der modtog DKF's ærespris Kiropraktorprisen i forbindelse med Faglig Kongres 2014.\nOgså WFC's uddannelseskonference i Miami, den forestående verdenskongres i Athen i maj og aktiviteter rundt om i verdenen på World Spine Day omtales.\nPå siderne med diverse nyheder fra medlemslandene kan man læse om den britiske kiropraktorforenings nye visioner, at Polen opretter den første kiropraktoruddannelse i Østeuropa på universitet i Gdansk og i samarbejde med AECC, at der starter en ny uddannelse i Kina og at der er lovregulering på vej i Japan.\nDer står også at læse, at den norsk-svenske kiropraktor, ph.d. Iben Axén, der netop har afsluttet sit post doc-projekt tilknyttet Karolinska Instituttet i Stockholm og Klinisk Biomekanik på Syddansk Universitet, overtager professor Charlotte Leboeuf-Ydes plads i WFC's forskningsråd.\nLæs WFC's Quarterly World Report fra december 2014\nHusk, at du kan rejse med DKF og NIKKB til verdenskongressen i maj.\n> Læs om rejsen:\nwww.ourworld.dk/rejselogin - brug koden 'kiropraktor'\n> Læs om kongressen:\nÆresmedlem Henning Hviid død\nKiropraktor og tidligere formand for Dansk Kiropraktor Forening 1961-64 Henning Hviid er død, 88 år gammel. Henning Hviid bisættes fra Frederikskirken, 8270 Højbjerg, den 10. januar 2015 kl. 13.00.\nHennings søn, Carsten Hviid, har på DKF Forum skrevet en meddelelse til foreningens medlemmer om dette.\nDSKKB's generalforsamling 24.april\nTil verdenskongres i Athen? Følges med DKF og spar penge: log ind med 'kiropraktor'\nSpot på lige vilkår for prolapspatienter i KIROPRAKTOREN\nProlapsforløbet - hvem, hvad, hvor?\nKontakt kommunikationschef Christian Ankerstjerne:\n2083 8984 / ca@danskkiropraktorforening.dk


Kender du appen “Too Good To Go”? – SUSTAINABLE Living\nKender du appen “Too Good To Go”?\nspis, Vi anbefaler\nEntusiasmen er ikke til at fornægte. Niklas fra Sustainable Living har testet appen“Too Good To Go” og kan næsten ikke få armene ned af begejstring over konceptet og det udbytte han fik.\n“Forleden fik jeg 2 franskbrød, 3 rugbrød og nogle boller for kun 49 kroner! Det eneste jeg skulle gøre var at bruge Too Good To Go appen og cykle forbi den lokale Emmerys lidt efter lukketid,” fortæller Niklas.\nKonceptet er supersympatisk og bæredygtigt: Spis take-away til nedsat pris, og hjælp restauranter og bagerier med at sælge deres overskud af fødevarer.\nVia appen bestiller man dagens goodiebag, som indeholder noget af det, som butikken ikke fik solgt på dagen. I appen kan man søge på postnumre, butik, genre m.m.\nDer er gode chancer for at få posen fyldt op med velduftende bagværk på vej hjem fra arbejde, da rigtigt mange bagerier er tilmeldt appen. Og det er da også helt klart på brødfronten, at Too Good To Go scorer højest. Der er også restauranter tilmeldt, men her kunne vi godt tænke os endnu flere valgmuligheder, og i Sustainable Living glæder vi os bare over, at antallet af dem, der begynder at samarbejde med Too Good To Go blot stiger.\n“En ulempe er, at man ikke kan være sikker på hvad dagens goodiebag fra bageren eller restauranten indeholder, og det er ikke det samme hver gang, men til gengæld koster det typisk 30-50 kroner og det plejer at være lækkert. Man får vildt meget for pengene og er med til at mindske madspild,” fortæller Niklas.\nSå der er mange gode grunde til, at denne app lige har vundet Nordisk Råds Miljøpris, for når du sørger for at redde bagerens brød fra skraldedøden eller restaurantens rester fra forbrændingsanlægget, så gør du rent faktisk en forskel.\nNæsten en tredjedel af verdens samlede fødevareproduktion bliver spildt, i følge FN’s fødevareorganisation (FAO), og det har kæmpemæssige konsekvenser for miljøet. Selv om mange fortrinsvis forbinder CO2-udledningen med fossile brændstoffer og ko-prutter, er madspild faktisk en klimaskurk, der svarer til verdens biler, tog og fly tilsammen.\n“Jeg har allerede brugt appen rigtig mange gange og kan klart anbefale den – det er nemt og bekvemt, og den kan downloades helt gratis. Det er selvfølgelig ikke hver gang med kommer hjem med 5 brød, men man er altid sikker på at få et franskbrød, et rugbrød og nogle boller. Og Meyers er vist meget gode til også at smide en kanelsnegl i,” siger Niklas.\nHent den på toogoodtogo.dk\nOg hvis du vil have inspiration til endnu flere gode apps til at hjælpe dig med at mindske dit madspild, så læs vores artikel om 3 grønne apps til dig, der vil smide mindre mad ud.[/vc_column_text]\nNiklas Tarp-Petzke er uddannet fra IT universitet og har interesseret sig for grøn teknologi og bæredygtighed i mange år. Han er altid frisk på at prøve en ny grøn gadget af og for Sustainable Living er det ofte ham, der tester alverdens apps, der kan gøre livsstilen lidt mere bæredygtig. I det hele taget vil han gerne her slå et slag for, at en bæredygtig livsstil ikke kun behøver at interessere kvinder.\nSom småbørnsfar har han kastet sig ud i stofbleer og meget andet bæredygtigt babygear, så han giver gerne et bæredygtigt babyråd (eller uråd!) med på vejen.\nOg så har han gjort det til sin mission for Sustainable Living at teste alverdens bæredygtige og økologiske alternativer til den sprut han normalt drikker med vennerne – og lovet at give sine erfaringer, do’s and don’ts, videre her på siden.\n3 grønne apps - til dig der vil spilde mindre mad


Mariagervej 40, ST.TV | Kim Vittrup a/s\nMariagervej 40, ST.TV - 8900 Randers C\nGod 3'er m/nyere bad & køkken.\nFlot 3-værelses lejlighed med stor altan i høj stueplan nær indkøb, skoler og offentlig transport.\nLejligheden er beliggende i en flot gulstensejendom med lydisolerende ruder i Randers C.\nEjerforeningen er velfungerende. Til ejendommen er der en stor grund på 1.437 m2 med dejligt grønt fællesareal med grillplads, parkering, samt mulighed for leje af carport ( kr. 170,- pr. md.).\nLejligheden byder på entre med garderobe plads. Flot køkken fra 2008 med spiseplads. Stort soveværelse. Godt værelse med skab. Stor stue med udgang til altan m. plads til bord⁄stole. Flot og lækkert badeværelse (fra 2013) med bruseniche, vaskemaskine og nogle spændende detaljer.\nLejligheden ligger kun 5 min. gang til midtbyen.\nBrutto/Netto* 3.773 kr./3.189 kr.


Preben Kok om sjælesorgens kerne: Du er ikke selv Gud | Kristeligt Dagblad\nLiv & Sjæl 29.02.20 Kl. 00:00\nTidligere sogne- og sygehuspræst Preben Kok er en efterspurgt sjælesørger og har nu i 45 år siddet over for mennesker med ondt i sjælen. Han ser det som sin vigtigste opgave at få folk til at lægge magten fra sig og oplever en lettelse hos de mennesker, der tør slippe kontrollen og overlade den til Gud\nNår Preben Kok skal beskrive sin opgave som sjælesørger, peger han blandt andet på den afgørende forskel mellem psykologens og præstens tilgang til et menneske i eksistentiel krise: ”Lidt populært kan man sige, at hvor psykologens opgave er at give mennesket magt over sig selv, så er sjælesørgerens opgave at få et menneske til at lægge magten fra sig.” – Foto: Michael Drost-Hansen/Ritzau Scanpix.\nDet kunne umiddelbart godt minde om et terapirum hos en psykolog. Men her er hverken terapeutiske bøger i reolen eller beroligende pastellandskaber på væggene. Til gengæld er det svært at overse Kristus med de udstrakte arme og det let bøjede hoved – en bronzefigur skabt af kunstneren Peter Brandes og i dag et ganske særligt eje for Preben Kok.\nDen tidligere sogne- og sygehuspræst købte den for nogle år siden for penge, han arvede efter sin mor. Og figuren står nu som en fysisk påmindelse om, at Gud stadig er der – at han for altid er blevet stående i Koks eget liv på trods af de perioder, hvor han som yngre var så plaget af angst, at han truede med at fyre Gud.\nNu står figuren så her i rummet og minder dagligt Preben Kok om Guds evige nærvær, men også om styrkeforholdet mellem Gud og menneske: Gud er den voksne i forholdet. Det er aldrig omvendt.\nVærelset ligger lidt for sig selv i hans og hustruens parcelhus i landsbyen Engum ved Vejle. Det er her, han tager imod de mange mennesker, der beder om en sjælesorgssamtale med den 71-årige pensionerede præst. Han peger på sofaen, som hans seneste samtalepartner har rejst sig fra for få minutter siden og tager selv plads i en stol over for. Imellem står et lille bord med en kande te og to krus, og som sjælesørger spørger han selvfølgelig altid først, hvad mennesket over for ham vil tale med ham om, men meget tidligt i samtalen præsenterer Preben Kok også sit eget verdensbillede.\n”Da jeg voksede op, var det i en tid, hvor livsgrundlaget hvilede på, at der er en far i Himlen, som elsker dig, som du er. Det holder jeg fast ved, og det er det verdensbillede, jeg giver videre til det menneske, som sætter sig i sofaen for første gang. Det betyder helt grundlæggende, at vi er Guds børn, og at der dermed også er grænser for, hvor meget magt, ansvar og skyld vi selv har som mennesker. Men det betyder også, at vi kan møde ham som børn og være præcist lige så umiddelbare over for ham, som børn er.”\nAt vi ikke længere har dette livsgrundlag naturligt med os er ifølge Preben Kok årsagen til, at mange har så store sjælelige problemer i dag.\n”I dag har vi ingen ydre referencer længere. Oprøret i 1968 var jo ikke mindst rettet imod grænser og ydre autoriteter, med det resultat at alt siden er blevet inderliggjort. Selv Gud. Da jeg voksede op, mente man derimod, at mennesket bestod af en krop og en psyke, men også af ånd. Og denne ånd rakte ud over og var større end den enkelte – den var noget, vi havde til fælles. I dag er forståelsen af ånden som en ydre, kollektiv størrelse forsvundet, også den er blevet psykologiseret. Mange tror derfor, at de skal finde alt, også troen, ’inde i sig selv’, hvor alt jo åbenbart findes. Tro kommer på den måde til at være endnu en af de størrelser, der i dag ses som kilde til personlig udvikling, og man ser derfor på den som en form for ekstra gear, som kan være gavnlig for den enkelte. Men den idé bliver man altså syg af.”\nDerfor er det første, Preben Kok slår fast over for sin samtalepartner: ”Du er ikke selv Gud.”\n”Og det er mange faktisk lettede over at finde ud af. For de er overbebyrdede og tror, de selv skal styre og kontrollere alt. En del kommer her derfor kun til en enkelt samtale og skal bare lige have genopfrisket styrkeforholdet mellem Gud og menneske. At det er sådan, det forholder sig, ligger nærmest som en slags grundinstinkt i os, som jeg oplever, at det er let for folk at få kontakt til. Og når de er blevet mindet om det, så er det som om, noget falder på plads for dem, og at livet pludselig føles lettere. Nu behøver man ikke længere at vende al skuffelsen, vreden og sorgen indad. Nu kan følelserne endelig rettes det rigtige sted hen – i stedet for at skælde ud på sig selv, kan man nu rette skytset mod Gud.”\nSelvfølgelig er der også et arbejde, den enkelte selv må gøre, siger han. En indsigt, som ifølge Preben Kok følger naturligt, når man går ud fra en arbejdsfordeling, der hedder: ”noget til dig og noget til Gud”, eller, som han også siger: ”med Guds hjælp og lidt håndkraft”.\nPreben Kok er som sjælesørger meget bevidst om, hvad der er hans egne aktier i sjælesorgen, og hvilken ære der tilfalder Gud.\n”Jeg kunne for eksempel aldrig finde på at tilsige syndernes forladelse til dem, der kommer her. Den skal de have fra Gud selv. Min rolle som sjælesørger er blot at bane vejen for netop den samtale, at sætte folk til selv at tale med ham. Man kan også sige det på den måde, at det ikke er mig, men Gud, der gør det hårde arbejde. Jeg skaber blot muligheden for, at mødet kan finde sted.”\nPreben Kok var i mange år kendt som en populær og yndet sjælesørger i sit lokalområde. Både blandt sognebørnene i Engum og blandt læger og sygeplejersker på onkologisk afdeling ved Vejle Sygehus, hvor han dengang og nu superviserer det personale, der dagligt oplever patienters og pårørendes ængstelse samt konfronteres med egen afmagt. Hans særlige evne til at lytte og tale med mennesker i eksistentiel krise blev dog kendt af hele landet, da han i 2008 medvirkede i DR 2programmet ”Skriftestolen” og for rullende kameraer var sjælesørger for folk, han aldrig før havde mødt.\nHvad man ikke kunne se på tv var, at Preben Kok ofte stod helt stille i et afsides hjørne af studiet, når projektørerne var slukkede, og dagens optagelse var forbi. Kun skuldrenes bevægelser afslørede, at han græd.\n”Det gør jeg næsten hver gang, en samtale er slut. Tårerne kommer af taknemmelighed, når det, der sker her i rummet eller dengang på tv, ligner Guds verden mest. ’...da hulke de små, som stirrer derpå’, som Grundtvig skrev i digtet ’De levendes land’. Det er takketårer til Gud, for jeg ved jo godt, hvor meget, jeg har lavet, og hvor meget jeg ikke har lavet. Så på den måde bliver jeg jo også hele tiden selv bestyrket i min egen tro gennem mit arbejde med sjælesorg.”\nI en enkelt af samtalerne på tv, lykkedes det dog ikke for Preben Kok at bane vejen for en ung kvindes samtale med Gud. Hun var lige så frustreret og ulykkelig, da hun gik, som da hun kom.\n”Jeg synes, det er meget vigtigt, at vi også fik den version at se. For sjælesorg lykkes ikke, hvis man ikke selv vil af med magten. Man kan lidt populært sige, at hvor psykologens opgave er at give mennesket magt over sig selv, så er sjælesørgerens opgave at få et menneske til at lægge magten fra sig. Og mange bryder sig bestemt ikke om at afgive magt og miste kontrol. Men som sjælesørger forsøger jeg netop det: at bringe personen helt derud, hvor man mister kontrollen. Det kan for eksempel ske ved, at jeg tager håbet fra en person, hvis det er det forkerte håb, vedkommende klynger sig til.”\nNår et menneske i krise sætter sig i sofaen hos Preben Kok, skal man derfor ikke regne med kun at møde verbalt medløb eller følelsesmæssig beroligelse. Der er noget anderledes alvorligt på spil, hvor sjælesørgeren udfordrer og forsøger at trække det usunde mentale tæppe væk under en.\n”Det kan måske lyde underligt, men jeg har fundet ud af, at jeg som sjælesørger har noget til fælles med en lystmorder. Jeg har aldrig selv læst den svenske forfatter Stieg Larssons berømte krimitrilogi, der begynder med fortællingen om en mand, der hader kvinder. Men en af mine bekendte har fortalt mig, at morderen selv forklarer, at han dræber på grund af nydelsen ved det særlige øjeblik, hvor det går op for kvinden, at det ikke bare er en leg, men derimod dødelig alvor, og at hun ikke slipper fra mødet med livet i behold. Jeg har det lidt på samme måde. Jeg er meget fascineret af netop det øjeblik, hvor alvoren går op for min samtalepartner. Hvor der ikke er nogen vej tilbage. Hvor man indser, at man ikke vil være den samme, når man forlader sofaen som den, der satte sig. Den afgørende forskel er selvfølgelig, at jeg som sjælesørger skaber liv i stedet for død.”\nDet er ikke kun lægfolk, der opsøger Preben Kok og hans sofa.\nHer sidder også tit præster. Folkekirkelige præster, som også selv har det svært med at forholde sig til Gud som en ydre autoritet i en tid uden tro på autoriteter, og som derfor opsøger Preben Kok for at finde tilbage til den Gud, de prædiker om hver søndag, men som de ikke længere selv kan finde troen på.\n”Selv i kirkelige kredse kan der være en tøven over for ord som ’hengivelse’ og udsagn som ’at hvile sig i Guds hånd’. Og nogle steder er der stadig liv i den såkaldte ’Gud er død’-teologi, hvor Gud blev pillet helt ned fra Himlen og gjort fuldstændig harmløs. Men mange præster vil altså gerne ’holde liv’ i Gud. De er bare udfordrede og kommer derfor her for at få bekræftet, at det, de siger fra prædikestolen, nu også er sandt.”\nSom Preben Kok ser det, foregår der for tiden en form for ”kamp om Gud” i de kirkelige kredse herhjemme. Hvor ”den harmløse Gud” i hans øjne er blevet dominerende, og ”hvor det mest provokerende, man kan sige i folkekirken i dag, er, at Gud er til, og der dermed er grænser for, hvad du skal, fordi du er menneske og ikke Gud”, som han siger.\nMen han oplever også en spirende modbevægelse, ”ikke som noget, der bare buldrer af sted. Men små tegn på forandring, som giver mig håb”, siger han og uddyber:\n”Vi begynder igen at efterspørge grænser for, hvad vi som mennesker kan og har magt over. Det er ikke længere kun den grænsesprængende lidenskab fra 1968, som hyldes. For eksempel har jeg for nylig holdt et kursus for tillidsrepræsentanter i Dansk Sygeplejeråd, Kreds Midtjylland, hvor jeg er supervisor, og min opgave var at lære dem at give op. Derfor er jeg optimist og tror faktisk, at det er muligt for os igen at gøre det åndelige til noget uden for os selv. Så vi igen får kontakt til andet end vores egen navle.”\nSerie: Ind i sjælen\nVi taler ikke meget om den. Men mange steder er det stadig skik at åbne vinduet, for at sjælen kan flyve ud, når et menneske dør. I denne serie undersøger Kristeligt Dagblad, hvad sjælen er.\nFødt i 1948 og opvokset i Aarhus. Uddannet cand.mag. i historie og kristendom fra Aarhus Universitet. Blev præst på den såkaldte akademikerparagraf. I 1975 blev han sognepræst i Engum. Fra 1986 var embedet kombineret med en stilling som sygehuspræst på Vejle Sygehus. I 2008 blev han landskendt via sin medvirken i DR 2-programmet ”Skriftestolen” og senere samme år udkom hans bog ”Skæld ud på Gud”, som blev en bestseller.\nBlev i 2015 Ridder af Dannebrog og udgav i 2017 bogen ”Slip livet løs”.\nGift med pensioneret viceskoleinspektør Grete Kok. Parret har to voksne børn.\nSjælen bor i det indre menneske\nLektor i diakoni: Sjælen er åndelig og udødelig


Tremiti-øerne Apulien ferie | Book hotel / feriebolig her\nFerieboliger og hoteller på Tremiti-øerne\nFølelse af paradis langt fra hverdagen\nUspoleret natur, krystalblåt havvand, mystiske grotter og stejle klippefremspring. Her finder du ægte ø-atmosfære, ikke langt fra fastlandet. Du kan nyde roen og udsigten - og gå på opdagelse mellem øerne, måske ledsaget af delfiner.\nGrotter med farverig havbund\nTremiti-øerne bliver kaldet Adriaterhavets perle. Og en sand perlerække i det azurblå hav er de fem små øer: San Nicola, San Domino, Capraia, Cretaccio og Pianosa. Øgruppen er beliggende 40 km fra Apuliens nordlige kyst, nord for Gargano-naturreservatet. Faktisk udgør øgruppen en del af naturreservatet og havet, der omgiver øerne, er fredet siden 1989. Øerne er velbesøgte og kendte for deres skønne strande (her er dog kun én sandstrand – på San Domino), det rene og klare vand og de mange hemmelighedsfulde grotter, som man kan sejle mellem og ind i. På øerne gror der vild kapers, rosmarin, pinjetræer og eukalyptus, der skaber en sødmefuld baggrund under ens ophold på øerne. Øerne er forbundet af utallige sejlruter, der udgår fra både Apulien, Molise og Abruzzo, helårsruten er dog fra byen Termoli. På San Domino finder du den smukkeste naturudsigt, mens på San Nicola kan du gå på opdagelse mellem historiske bygninger og fæstninger.\nTil trods for at San Domino er den største af øerne, så er det San Nicola, der er den administrative hovedø. Rutebådene lægger som oftest til ved San Domino - enkelte anløber ved San Nicola. Man kommer nemt fra ø til ø, da små motorbåde fragter turister mellem de to øer i pendulfart - turen tager ca. 5 min. og koster ca. 5 euro retur. Bilerne bliver selvfølgelig på fastlandet. Øerne er forbundet af utallige ruter, der udgår fra både Apulien, Molise og Abruzzo. Følgende byer er blandt de havnebyer, hvorfra man kan fange en båd: Termoli (Molise), Rodi Garganico, Peschici, Ortona, Manfredonia og Vieste (Apulien). Den faste helårsrute er fra Termoli - de andre sejler kun i turistsæsonen. Offentlige flyvebåde er ofte lidt billigere end de private både. Almindeligvis koster en tur over og hjem ca. 30 euro, mens overfarten kan variere fra ca. en time til halvanden. Spørg efter sidste tur hjem. Man skal være opmærksom på, at Adriaterhavet kan være uroligt, så hvis man er meget lidt glad for at sejle kan det være, at en helikoptertur er at foretrække. Der flyves fra Foggia i Apulien til San Domino.\nSmåbåde sejler de besøgende rundt mellem øerne.\nLæs mere om Tremiti-øerne\nEr den største af øerne med sine 2,8 km i længden og 1,7 km i bredden. Øen er rig på vegetation både over og under havoverfladen: blomster og pinjeskove pryder øens øvre flade, og blev derfor kaldet paradisets have af munkene, da de beboede øerne, mens havet byder på en fantastisk flot undervandsflora OG -fauna. Også derfor er øen et yndet udflugtsmål for interesserede fra hele verden, der kommer her for at dykke. Både dag og nat går der ture ned i grotterne og rundt blandt de omkringliggende rev. Har man ikke tiltro til sine egne egenskaber ud i dykning, kan man få et lille indblik i undervandsverdenen på både, med en dertil indrettet glasbund. For yderligere info om dykkerkurser, se venligst her: http://www.tremitidiving.com.\nSan Domino er dog mere end flora og fauna, den er nemlig forsynet med adskillige hoteller, barer, restauranter, diskoteker, velforsynede butikker, taxadrift og cykel- og bådudlejning. Men først efter 1932 blev øen beboet, da man i dette år besluttede at flytte den civile befolkning fra San Nicola til San Domino. Dette betyder bl.a., at arkitekturen på San Domino ikke er noget at skrive hjem om - de kulturhistorisk interessede vil utvivlsomt føle sig mere hjemme på San Nicola. San Domino prydes også af den smukke sandstrand Cala delle Arene, som ligger lige syd for havnen. Alternativt kan man sejle/svømme om til strandene og klippeskærene Scogli dei Pagliai lige nord for havnen og ellers lige en af øen mange skjulte bugter. Der går også en vandrerute på øen ud fra byen San Domino.\nEr den befæstede af øerne og rummer flere arkitektoniske monumenter. Heriblandt kirken Santa Maria a Mare fra år 1010 med guldmosaikker og dyremotiver og det sjældne byzantiske trækors fra 747 e.Kr., Abbazia Santa Maria a Mare, fæstningen Castello dei Badiali med det cirkulære tårn Torrone Angioino. Øen er med disse bygninger som et museum under åben himmel; hvor de hvide klipper bliver til hvide bygninger under den blå, blå himmel. Øens har været beboet af munke, siden blev fæstningsværkerne forstærket, her har været fængsel og frem til 1930’erne straffekoloni.\nSan Nicola er en af de mindste i øgruppen med 1600 meter i længden og 450 meter i bredden på det bredeste punkt. Foruden monumenterne, råder øen over øgruppens travleste havneområde, San Nicola di Tremiti, der ligger neden for de imponerende forsvarsmure og de store tårne. Øen huser desuden nogle få souvenirbutikker og restauranter med gode fiskemenuer. De lokaler sælger herudover syltede kapers direkte fra hoveddøren. Resten af øen, ca. 2/3, er græsningsarealer, der medvirker til at bibeholde en rå og uspoleret atmosfære.\nDenne ø ligger nord for San Nicola og er foruden nogle kapersbuske og et fyrtårn ganske øde og ubeboet. Hvad man dog ikke lige ser, er at Præsten Pio fra Pietrelcinas blik hviler 14 meter under Capraia, hvor man i 1998 opstillede en 3 meter høj statue.\nØen ligger 22 km fra de øvrige øer og er ligeledes ubeboet. En lille detalje, Capraia og Pianosa har ikke noget til fælles med deres navnefæller i Middelhavet ud for Toscanas kyst.\nSidste ø i gruppen, Cretaccio, er den gule ø, idet jorden her er meget lerholdig. Øen er beliggende mellem San Nicola og San Domino og Capraia. Foruden ler er øen bar. Og med tiden vil øen helt forsvinde, da den konstant er udsat for atmosfæriske påvirkninger.\nDe sjældne skråper yngler på disse øer. Det er en meget sjælden fugl, der er i familie med stormsvalen. Legenden fortæller at den græske kriger Diomedes, Odysseus kampfælle fra krigen mod Troja, ligger begravet i den cirkelrunde grav på Nekropolis-plateuaet på San Nicola. Diomedes’ trofaste mænd blev forvandlet til skråper, som lige siden har begrædt hans død på øen.\nVil man spise som de lokale, skal man bestille fragagghjame (forskellige små rå fisk), spaghetti med krabbe eller grillet fisk!\n14.-15.-16. august holdes her fest for Santa Maria, hvor Madonnaen fra San Nicola kirken føres i optog over lands og til vands. Fyrværkeriet den 15. august på den italienske helligdag kaldet Ferragosto skulle være ganske storslående og finder sted sammen med den mere folkelige del af Santa Maria, nemlig byfesten, hvor man samles om at spise en masse grillet fisk.\nAf andre fester kan vi nævne: kage- og slikfestival og middelalderoptog på San Nicola.


Flyttefirma Haderslev - Få hjælp til flytning i Haderslev billigt - klik her!\nStår du og skal bruge hjælp fra et kompetent og kvalitetsbevidst flyttefirma Haderslev, som kan hjælpe med at udføre både store og små flytteopgaver? Vi står hos Døgnflyt klar til at give dig en hånd med din flytning uanset, om du har behov for at få hjælp som privatperson eller på vegne af en virksomhed.\nMed mange års erfaring i at løfte forskelligartede opgaver som flyttefirma i Haderslev samt et stort fokus på kvalitet og service er vi det trygge valg for jeres virksomhed – uanset om I ønsker at få hjælp til at få klaret en større eller mindre flytteopgave.\nGode priser på flytning i Haderslev og omegn\nDøgnflyt udfører flyttearbejde overalt i hele landet. Dette betyder derfor, at uanset om du har behov for hjælp til at få flyttet dine ting til en anden adresse i Haderslev eller omegn, eller du eksempelvis skal bruge en hjælpende hånd med flytning til en adresse på Fyn eller Sjælland, står vi klar til at hjælpe dig med din flytning – og til en favorabel pris!\nDa vi hver eneste uge kører overalt i hele landet, har vi mulighed for at tilbyde yderst konkurrencedygtige priser på flytning – uanset hvor i landet, du ønsker at flytte fra/til.\nHos Døgnflyt & Logistik har vi igennem tiden arbejdet med mange forskellige typer af flytteopgaver. Vi har både udført flytteopgaver for privatpersoner i Haderslev og omegn samt for store såvel som små virksomheder, foreninger og institutioner. Uanset hvor lille eller omfattende en flytteopgave, der måtte stå for døren, står vi hos Døgnflyt & Logistik altid klar til at hjælpe dig med arbejdet, så du er sikret en hurtig, billig og problemfri flytning!\nHvis du godt kunne tænke dig at se et par af de anmeldelser, som nogle af vores tidligere kunder har lavet, kan du se anmeldelser af Døgnflyt på Trustpilot her.\nFlyttefirma Haderslev – ring og få mere at vide\nHvis du gerne vil have en hjælpende hånd fra et erfarent flyttefirma Haderslev, der kan hjælpe med at sikre, at du får din flytning klaret hurtigt, billigt og uden besvær, står vi altid klar til at løfte opgaven for dig. Giv os et kald i dag på tlf. 91 94 34 34 og lad os i fællesskab finde en løsning samt en dato for netop din flytning!\nHusk at vi altid gerne laver et helt uforpligtende tilbud på din opgave – klik her!


Scuola Leonardo da Vinci Roma (Rom, Italien) - anmeldelser\nRestauranter i nærheden af Scuola Leonardo da Vinci Roma\nBedste Lufttørret skinke i Rom\nBedste Gyros i Rom\nBedste Falafel i Rom\nBedste Schnitzel i Rom\nUdendørs aktiviteter i Esquilino\nUdendørs aktiviteter i Trastevere\nAktiviteter i nærheden af Scuola Leonardo da Vinci Roma\nSharma mar srl\nScuola Leonardo da Vinci Roma anmeldelser, Rom\nNr. 33 af 178 Kurser og workshops i Rom\nKurser og workshops, Ture, Mere\nTure og billetter fra Scuola Leonardo da Vinci Roma\nLær & gå! Rom-tur med en italiensk sproglærer som guide!\nDit eventyr starter med en lektion om "Kaffefilosofi", der finder sted i en typisk italiensk kaffebar, hvor du altid med læreren har mulighed for at nyde en fremragende morgenmad. Programmet inkluderer også en usædvanlig gåtur til det historiske centrum af Rom altid i selskab med læreren. Denne udflugt med guide giver dig muligheden for at tage en dukkert i fortiden ved at berøre de forskellige perioder i den romerske arkitekturs historie fra renæssancen til barokken, op til det moderne Rom, som du længe vil huske. Sammen skaber vi en rigtig "romersk" livserfaring ved at besøge hjertet af den evige by!\nTuren finder kun sted på italiensk.\nfra 226,99 $\nIntensivt italiensk sprogkursus i Rom\nVil du lære italiensk sprog på en stimulerende måde? Vil du gerne besøge en af de smukkeste byer i Italien som Rom? Leder du efter et kvalitetskursus og er du mellem 16 og 99?\nDu har fundet den rigtige til dig! Den bedste måde at lære italiensk er at fordybe sig fuldstændigt i landets sprog og kultur. Under dit italienske kursus i Italien med Leonardo da Vinci-skolen, er dit mål at virkelig lære italiensk. Det vil være en naturlig og meget hurtig læring, fordi du i løbet af kurset faktisk bor i Italien.\nDu vil være nedsænket i kulturen og vil lytte, læse og tale kun italiensk hele dagen. På denne måde vil du gøre hurtige fremskridt, både i klasseværelset og ude.\nfra 354,32 $\n55anmeldelser5spørgsmål og svar\nfairmuse skrev en anmeldelse d. jan. 2020\nmelbourne44 bidrag25 nyttige stemmer\nJeg kan varmt anbefale denne italienske sprogskole\nAnmeldelse af: Intensivt italiensk sprogkursus i Rom\nUndervisningen var fremragende. Der var en passende række tilgange til læring. Mine klassekammerater i niveau C 1/2 og jeg gjorde alle markante fremskridt i 3 uger. Lektionerne var udfordrende, men ikke overvældende. Min ven på niveau 2 var også meget imponeret over…\nEnrique N skrev en anmeldelse d. nov. 2019\nLæge Enrique G Nagid\nFantastisk skole og fantastisk beliggenhed. Fra en meget behagelig og indbydende concierge ved døren til det venlige og mest professionelle personale, anbefaler jeg denne skole til enhver, hvor som helst i enhver alder. Personligt skal jeg nævne to vidunderlige lærere Cristina…\nArno V skrev en anmeldelse d. nov. 2019\nKaarina, Finland7 bidrag\nGym med verb, specielt congiuntivo\nJeg deltog i en corso intensivo i en uge på Scuola Leonardo i november 2019. Ugen var intens, og vores lærer Erica var meget begejstret, men alligevel havde en masse humor i sin måde at arbejde på. Kurset omfattede grammatik og gratis diskussion i passende mængder. Gruppen var…\nnykwilkyins skrev en anmeldelse d. maj 2019\nOxford, Storbritannien190 bidrag124 nyttige stemmer\naldrig for sent til at lære\nDisse er personlige syn på en 76-årig, pensioneret, godt rejst, sund, rimelig velhavende og nysgerrig. Jeg har ret godt fransk og tysk, gjorde latin og græsk i skole og havde en vellykket senior lederkarriere. Jeg har haft mange helligdage i Italien og ville altid lære…\nanahcordeiro skrev en anmeldelse d. jan. 2019\nRom, Italien32 bidrag11 nyttige stemmer\nJeg flyttede til Rom i september 2018, og jeg havde brug for italienske klasser. Efter nogle undersøgelser valgte jeg denne skole, og det var en meget god beslutning og mulighed for mig! Personalet er fantastisk og bygningen er tæt på fantastiske monumenter og attraktioner.